মেহেন্দি হাতে ধর্নায় বিয়ের কনে, যোগীরাজ্যে এ কী ঘটনা!

ওয়েব ডেস্ক: বিয়ের আগেই মেহেন্দি হাতে ধর্নায় (Picket) বসলেন কনে। বাবার জমি বাঁচাতে নিজের জীবনের অন্যতম গুরুত্বপূর্ণ অধ্যায় শুরু হওয়ার আগে লড়াইয়ে নামল মেয়ে। উত্তরপ্রদেশের (Uttar Pradesh) বাগপত জেলার বড়োত শহরের কোতয়ালি অঞ্চলের বিজরৌল-জলালপুর গ্রামের ঘটনা। সেখানে বিয়ের আগে মেহেন্দি রাঙা হাতে বাবার জমি রক্ষার জন্য ধর্নায় বসেছেন কনে (Bride On Protest)। কনের নাম বংশিকা। রবিবার মুজাফ্‌ফরনগরের আদিত্যর সঙ্গে তাঁর বিয়ে। কিন্তু তার আগেই, শনিবার তিনি রাস্তায়। চলছে প্রতিবাদ।

কিন্তু বিয়ের আগে কেন ধর্নায় বসতে হয়েছে বংশিকাকে? স্থানীয় সূত্রে জানা গিয়েছে, বংশিকা তাঁর বাবা যশপাল সিংয়ের এক বিঘা জমি রক্ষার দাবিতে ধর্নায় বসেছেন। দিল্লি-দেহরাদুন ইকোনমিক করিডোর নির্মাণের জন্য সরকার ইতিমধ্যেই তাদের পাঁচ একর জমি অধিগ্রহণ (Land Acquisition) করেছে বলে অভিযোগ তুলেছেন বংশিকা। এখন ফের এক বিঘা জমি নেওয়ার পরিকল্পনা চলছে, যেখানে তাঁরা গমের চাষ করে সংসার চালান। তাই বিয়ের আগেই সরকারের এই জমি অধিগ্রহণের বিরুদ্ধে আন্দোলন শুরু করেছে বংশিকা।

আরও পড়ুন: অশান্ত মুর্শিদাবাদ, মামলা সুপ্রিম কোর্টে

ধর্নার বিষয়টি জানতে পেরে প্রশাসনের একাধিক কর্মকর্তা ঘটনাস্থলে পৌঁছন। বংশিকাকে বুঝিয়ে ফেরানোর চেষ্টাও করেন তিনি। কিন্তু গ্রামের মানুষ এবং কনের তীব্র প্রতিবাদের মুখে পড়ে প্রশাসনের কর্মকর্তাদের ফিরে যেতে হয় খালি হাতেই।

Hours before her wedding, UP bride sits on dharna to “save” her father’s land

Vanshika, a resident of UP’s Baghpat, is supposed to get married late in the evening today in Muzaffarnagar. Instead of the last minute wedding preparation she sat on dharna to save her father’s 1… pic.twitter.com/evpr5aYRQU

— Piyush Rai (@Benarasiyaa) April 13, 2025

বংশিকা জানিয়েছেন, তিনি অবশ্যই বিয়ে করবেন, কিন্তু বাবার জমি হারিয়ে নয়। তাঁর সাফ কথা, “যতক্ষণ না ন্যায়বিচার পাচ্ছি, ধর্না চালিয়ে যাব।” গ্রামের মানুষও তার এই সাহসী পদক্ষেপের ভূয়সী প্রশংসা করেছেন। তাঁদের মতে, এটি শুধু একটি জমির লড়াই নয়, এটি একজন মেয়ের নিজের পরিবারের অধিকার রক্ষার লড়াই।